หุ้นสหรัฐ-น้ำมัน-ทองร่วงแรง
แรงเทขายหุ้นพลังงานฉุดดาวโจนส์ปิดร่วง 139.46 จุด ส่วนน้ำมันปิดร่วง 2.23ดอลล์ หวั่นอุปทานน้ำมันสหรัฐเพิ่ม  ขณะที่ ทองปิดร่วง 40.3 ดอลล์  หลังดอลล์แข็ง,ตัวเลขจ้างงานพุ่ง
3 พ.ย. 2555

แรงเทขายหุ้นพลังงานฉุดดาวโจนส์ปิดร่วง 139.46 จุด ส่วนน้ำมันปิดร่วง 2.23ดอลล์ หวั่นอุปทานน้ำมันสหรัฐเพิ่ม  ขณะที่ ทองปิดร่วง 40.3 ดอลล์  หลังดอลล์แข็ง,ตัวเลขจ้างงานพุ่ง
ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (2 พ.ย.) เพราะได้รับแรงกดดันจากแรงเทขายหุ้นกลุ่มผู้ผลิตวัตถุดิบและกลุ่มพลังงาน ถึงแม้ว่าตัวเลขจ้างงานจะออกมาดีเกินคาด
ดัชนีเฉลี่ยอุตสาหกรรมดาวโจนส์ลดลง 139.46 จุด หรือ 1.05% ปิดที่ 13,093.16 จุด ดัชนี S&amp;P 500 ลดลง 13.39 จุด หรือ 0.94% ปิดที่ 1,414.20 จุด ดัชนี Nasdaq ลดลง 37.93 จุด หรือ 1.26% ปิดที่ 2,982.13 จุด
ด้าน  สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (2 พ.ย.) หลังรัฐบาลสหรัฐและบริษัทผู้ผลิตน้ำมันออกมาตรการเพื่อแก้ปัญหาน้ำมันขาดแคลนในภาคตะวันตกเฉียงเหนือของประเทศ อันเนื่องมาจากอิทธิพลของพายุเฮอร์ริเคนแซนดี้
สัญญาน้ำมันดิบ WTI ส่งมอบเดือนธ.ค.ลดลง 2.23 ดอลลาร์ หรือ 2.56% ปิดที่ 84.86 ดอลลาร์/บาร์เรล ทำสถิติปรับตัวลง 3 สัปดาห์ติดต่อกัน โดยลดลงทั้งสิ้น 1.42 ดอลลาร์หรือ 1.64%
สัญญาน้ำมันดิบเบรนท์ (BRENT) ส่งมอบเดือนธ.ค.ที่ตลาดลอนดอน ร่วง 2.49 ดอลลาร์ หรือ 2.36% แตะที่ 105.68 ดอลลาร์/บาร์เรล ทำสถิติลดลงเป็นสัปดาห์ที่ 3 เช่นเดียวกัน โดยปรับตัวลงทั้งหมด 3.87 ดอลลาร์หรือ 3.5%
ขณะที่ สัญญาทองคำตลาดนิวยอร์กปิดร่วงลงอย่างหนักเช่นกัน เนื่องจากตัวเลขจ้างงานนอกภาคการเกษตรของสหรัฐที่ขยายตัวได้ดีเกินคาดและการแข็งค่าของสกุลเงินดอลลาร์ ได้กดดันให้นักลงทุนลดการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 40.3 ดอลลาร์/ออนซ์ หรือ 2.35% ปิดที่ 1,675.2 ดอลลาร์/ออนซ์ 
สัญญาทองคำร่วงลงปิดที่ระดับต่ำกว่า 1,700 ดอลลาร์ และปิดที่ระดับต่ำสุดนับตั้งแต่เดือนส.ค. เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย
หลังจากกระทรวงแรงงานสหรัฐรายงานว่า ตัวเลขจ้างงานนอกภาคการเกษตรปรับตัวเพิ่มขึ้น 171,000 ตำแหน่งในเดือนต.ค. ซึ่งมากกว่าที่นักเศรษฐศาสตร์คาดว่าจะเพิ่มขึ้น 125,000 ตำแหน่ง ขณะที่อัตราว่างงานปรับตัวขึ้นแตะ 7.9% จากระดับ 7.8% ในเดือนก.ย. ซึ่งเป็นไปตามการคาดการณ์ของนักวิเคราะห์
นอกจากนี้ การขยายตัวที่ดีเกินคาดของตัวเลขจ้างงานสหรัฐยังส่งผลให้สกุลเงินดอลลาร์สหรัฐแข็งค่าขึ้น และนับเป็นอีกปัจจัยหนึ่งที่สร้างแรงกดดันให้กับสัญญาทองคำ เพราะการแข็งค่าของดอลลาร์จะส่งผลให้สัญญาทองคำซึ่งซื้อขายด้วยสกุลเงินดอลลาร์นั้น มีราคาแพงขึ้นสำหรับนักลงทุนที่ถือเงินสกุลอื่น